โบรกฯแนะ “ซื้อ” TKS อัพเป้า 22 บ. ปรับงบปี 64 ขึ้น 7% ส่วนแบ่งกำไร “SYNEX” หนุน
TKS โบรกฯแนะ “ซื้อ” อัพเป้า 22 บ. จากเดิม 20 บ. ปรับงบปี 64 ขึ้น 6.7% และปี 65 ขึ้น 6% จากส่วนแบ่งกำไร “SYNEX” ที่เพิ่มขึ้น
2 ก.พ. 2565

บริษัทหลักทรัพย์ฟินันเซีย ไซรัส จำกัด (มหาชน) ระบุในบทวิเคราะห์ (2 ก.พ. 2565) โดยประเมิน บริษัท ที.เค.เอส. เทคโนโลยี จำกัด (มหาชน) หรือ TKS ว่า บริษัทฯ รายงานกำไรปกติไตรมาส 3/2564 หลังหักรายการพิเศษแล้ว (กำไรจากการปรับโครงสร้าง 784.70 ล้านบาท และค่าใช้จ่ายจากการปรับโครงสร้าง 8.60 ล้านบาท) อยู่ที่ 75 ล้านบาท (ลดลง 33.60% จากไตรมาสก่อน แต่เพิ่มขึ้น 7.60% จากงวดเดียวกันของปีก่อน ซึ่งต่ำกว่าที่ทางฝ่ายวิจัยคาดที่ 83 ล้านบาท
โดยแบ่งเป็นขาดทุนจากธุรกิจโรงพิมพ์ 2 ล้านบาท (พลิกจากกำไรจากไตรมาสก่อน และจากงวดเดียวกันของปีก่อน) และจากส่วนแบ่งกำไร บริษัท ซินเน็ค (ประเทศไทย) จำกัด (มหาชน) หรือ SYNEX อีก 77 ล้านบาท (ลดลง 5.20% จากไตรมาสก่อน แต่เพิ่มขึ้น 21% จากงวดเดียวกันของปีก่อน) ผลการดำเนินงานปกติของธุรกิจโรงพิมพ์ในไตรมาส 3/2564 ถูกกระทบจากมาตรการปิดเมืองที่ทำให้กิจกรรมทางเศรษฐกิจหยุดชะงักลง กระทบกลุ่มลูกค้าหลักของบริษัท อย่างกลุ่มแบงก์พาณิชย์ ส่วนอัตรากาไรขั้นต้นยังทำได้ดี อยู่ที่ 28.60% และ SG&amp;A to Sales เพิ่มขึ้นเป็น 26% จากที่มีค่าใช้จ่ายพิเศษ 8.60 ล้านบาท และฐานรายได้ที่เล็กลง
อย่างไรก็ดีทางฝ่ายวิจัยได้ปรับกำไร TKS ปี 2564 ขึ้น 6.70% และปี 2565 ขึ้น 6% จากส่วนแบ่งกำไร SYNEX ที่เพิ่มขึ้น และปรับมูลค่า NAV ของ SYNEX ให้สะท้อนราคาเป้าหมายล่าสุด โดยมีรายละเอียดดังนี้ 1) มูลค่าธุรกิจโรงพิมพ์เดิม ประเมินมูลค่าด้วย DCF (WACC 7%, No terminal value) ได้มูลค่าพื้นฐาน 1.10 บาท 2) อ้างอิงราคาเป้าหมาย SYNEX ของทางฝ่ายวิจัย (ฉบับ 11/11/21) หัก Conglomerate Discount 20% ได้มูลค่า SYNEX ในพอร์ท TKS ที่ 19.20 บาทต่อหุ้น 3) มูลค่าหุ้น บริษัท ทีบีเอสพี จำกัด (มหาชน) หรือ TBSP รวมธุรกิจบัตรพลาสติกและธุรกิจตู้จำหน่ายสินค้าอัตโนมัติ อ้างอิงค่า PE ปี 2565 ที่ 15 เท่า ได้มูลค่าต่อหุ้น 0.80 บาท 4) มูลค่าหุ้น บริษัท สบาย เทคโนโลยี จำกัด (มหาชน) หรือ SABUY อ้างอิงค่า PE ปี 2565 ที่ 25 เท่า ได้มูลค่าต่อหุ้น 0.80 บาท เบ็ดเสร็จทางฝ่ายวิจัยปรับเพิ่มมูลค่าพื้นฐาน TKS เป็น 22 บาท จากเดิม 20 บาท มองเป็นหุ้นธีม Deep Value Play และยังมี Discount จาก NAV ของ SYNEX อยู่ 30% คงคำแนะนำ ”ซื้อ”